b'\n_START_ARTICLE_\nPrljavo kazali\xc5\xa1te\n_START_SECTION_\nZa\xc4\x8detki\n_START_PARAGRAPH_\nZasedba Prljavo kazali\xc5\xa1te je bila ustanovljena leta 1977 v Zagrebu, v delavski \xc4\x8detrti Dubrava. Jasenko Houra se je pridru\xc5\xbeil skupini pod imenom \xc2\xbbCifer\xc5\xa1lus\xc2\xab, v kateri so igrali vokalist Davorin Bogovi\xc4\x87, kitarist Zoran Cvetkovi\xc4\x87 \xe2\x80\x93 Zok, bas kitarist Ninoslav Hrastek \xe2\x80\x93 Nino in bobnar Tihomir Fle\xc5\xa1. Ko se je skupini pridru\xc5\xbeil \xc5\xa1e Houra, se je skupina preimenovala v \xc2\xbbPrljavo kazali\xc5\xa1te\xc2\xab. Zasedba je dobila ime po eni izmed epizod popularnega stripa Alan Ford. Drugo ime, o katerem je skupina razmi\xc5\xa1ljala je bil \xc2\xbbZarazne bolesti\xc2\xab._NEWLINE_V za\xc4\x8detku delovanja je bila skupina naravnana v punk, bili so obo\xc5\xbeevalci skupine The Rolling Stones. Prvi nastop so imeli leta 1978 na koncertu, ki ga je organiziral \xc4\x8dasopis \xc2\xbbPolet\xc2\xab. Na njem so se predstavili kot punk zasedba.\n_START_SECTION_\nObdobje z Davorinom Bogovi\xc4\x87em\n_START_PARAGRAPH_\nDavor Bogovi\xc4\x87 je, kot eden izmed ustanoviteljev Prljavega kazali\xc5\xa1ta, s skupino nastopal od leta 1977 do 1983. V tem \xc4\x8dasu je skupina posnela dva singla in tri studijske albume._NEWLINE_Leta 1978 je skupina sklenila pogodbo z glasbeno zalo\xc5\xbebo Jugoton in \xc5\xa1e istega leta je skupina izdala prvi singl\xc2\xa0\xc2\xbbTelevizori\xc2\xab. Singl vsebuje tri skladbe: \xc2\xbbTelevizori\xc2\xab, \xc2\xbbMajka\xc2\xab\xc2\xa0in \xc2\xbbMoje Djetinjstvo\xc2\xab. Producent je bil Vedran Bo\xc5\xbei\xc4\x87, kot avtorji pa so navedeni vsi \xc4\x8dlani skupine._NEWLINE_Drugi singl\xc2\xa0\xc2\xbbMoj je otac bio u ratu\xc2\xab\xc2\xa0je skupina izdala leta 1979. Na njem se nahajata skladbi \xc2\xbbMoj je otac bio u ratu\xc2\xab\xc2\xa0in \xc2\xbbNo\xc4\x87\xc2\xab. Istega leta je skupina izdala svoj prvi studijski album Prljavo kazali\xc5\xa1te, ki je bil, zaradi anga\xc5\xbeiranosti tekstov in prozahodne glasbe, bojkotiran s strani dr\xc5\xbeavnih medijev, prah pa je dvignila tudi skladba "Neki dje\xc4\x8daci", ki se ukvarja s homoseksualno tematiko. Producent albuma je bil Ivan Stan\xc4\x8di\xc4\x87, album pa je izdala zalo\xc5\xbeba Suzy. Album je bil leta 1998 uvr\xc5\xa1\xc4\x8den na 61. mesto lestvice 100 najbolj\xc5\xa1ih jugoslovanskih rock in pop albumov v knjigi YU 100: najbolji albumi jugoslovenske rok i pop muzike. Po izdaji albuma je skupino zapustil Zoran Cvetkovi\xc4\x87, nadomestil pa ga je Marijan Brki\xc4\x87._NEWLINE_Leta 1980 je pri zalo\xc5\xbebi Suzy iz\xc5\xa1el naslednji album skupine Crno bijeli svijet. Producent albuma je zopet bil Ivan Stan\xc4\x8di\xc4\x87. Album vsebuje nekaj uspe\xc5\xa1nic, ki jih skupina izvaja \xc5\xa1e danes: \xc2\xbb17 ti je godina tek\xc2\xab, \xc2\xbbZagreb\xc2\xab, \xc2\xbbModerna djevojka\xc2\xab,\xc2\xa0\xc2\xbbCrno bijeli svijet\xc2\xab\xc2\xa0in \xc2\xbbMi ple\xc5\xa1emo\xc2\xab. Prodanih je bilo ve\xc4\x8d kot 200.000 izvodov albuma. Album je bil leta 1998 uvr\xc5\xa1\xc4\x8den na 36. mesto lestvice 100 najbolj\xc5\xa1ih jugoslovanskih rock in pop albumov v knjigi YU 100: najbolji albumi jugoslovenske rok i pop muzike. Po izdaji tega albuma je skupino zapustil Davorin Bogovi\xc4\x87._NEWLINE_Tretji studijski album Heroj ulice je skupina izdala leta 1981 in zopet pri zalo\xc5\xbebi Suzy. Vse skladbe je napisal in odpel Jasenko Houra. Album je bil, za razliko od prej\xc5\xa1njih dveh albumov, ki sta bila posneta v Studiju CBS v Milanu, posnet v Studiju \xc2\xbbFerger\xc2\xab\xc2\xa0na \xc5\xa0vedskem._NEWLINE_Leta 1983 je skupina izdala album Korak od sna, ki je bil rezultat dalj\xc5\xa1ega dela skupine. Po dveh letih se je v skupino vrnil Davorin Bogovi\xc4\x87, za katerega je bil Korak od sna zadnji album, ki ga je posnel s skupino. Z albuma izstopajo skladbe \xc2\xbbSve je lako kad si mlad\xc2\xab, \xc2\xbbKorak od sna\xc2\xab\xc2\xa0in \xc2\xbbDobar vjetar u le\xc4\x91a\xc2\xab, pri kateri je skupina izrazila spo\xc5\xa1tovanje legendarnem hollywoodskem filmskem igralcu Montgomeryju Cliftu.\n_START_SECTION_\nObdobje z Mladenom Bodalcem\n_START_PARAGRAPH_\nMladen Bodalec je na albumu Korak od sna skupaj z Zdenko Kova\xc4\x8di\xc4\x8dek pel spremljevalne vokale, po Bogovi\xc4\x87evem odhodu iz skupine leta 1985 pa je postal glavni vokalist skupine. Od leta 1985 pa do danes je s skupino posnel deset studijskih albumov in tri studijske albume._NEWLINE_Leta 1985 je iz\xc5\xa1el album Zlatne godine. To je prvi album, na katerem je glavni vokal pel Mladen Bodalec in prvi album skupine, ki je iz\xc5\xa1el pri glasbeni zalo\xc5\xbebi Jugoton. Po izdaji albuma se je skupini dvignila popularnost v nekdanji Jugoslaviji. Skupina je nastopila na mnogih koncertih, album pa se je prodal v \xc5\xa1tevilnih izvodih. Najuspe\xc5\xa1nej\xc5\xa1e skladbe z albuma so: \xc2\xbbZlatne godine\xc2\xab, \xc2\xbbNe zovi mama doktora\xc2\xab, \xc2\xbbSladoled\xc2\xab\xc2\xa0in \xc2\xbbMa kog me Boga za tebe pitaju\xc2\xab, ki je postala ena izmed najuspe\xc5\xa1nej\xc5\xa1ih balad skupine. To je bilo obdobje, v katerem se je zasedba Prljavo kazali\xc5\xa1te povzpela v uspe\xc5\xa1no komercialno in avtorsko zasedbo na hrva\xc5\xa1ki glasbeni sceni._NEWLINE_Leta 1988 je iz\xc5\xa1el kontroverzni album Zaustavite Zemlju, ki je ponovno iz\xc5\xa1el pri zalo\xc5\xbebi Suzy. Zaustavite Zemlju je eden izmed najzna\xc4\x8dilnej\xc5\xa1ih albumov skupine, ki vsebuje skladbo \xc2\xbbMojoj majci\xc2\xab\xc2\xa0(\xc2\xbbRu\xc5\xbea Hrvatska\xc2\xab), ki jo je Houra napisal po smrti svoje matere. Skladba je zaradi verza \xc2\xbbzadnja ru\xc5\xbea Hrvatska\xc2\xab\xc2\xa0postala uspe\xc5\xa1nica, ki je v tem \xc4\x8dasu vzbudila velik nacionalni naboj. Po izdaji albuma je skupina od\xc5\xa1la na turnejo po ZDA, Kanadi, \xc5\xa0vici, Nem\xc4\x8diji, Avstraliji, Avstriji, \xc5\xa0vedski in drugih evropskih mestih, ki so jo spremljali ljudje s hrva\xc5\xa1kimi zastavami. V tem \xc4\x8dasu je iz skupine od\xc5\xa1el kitarist Marijan Brki\xc4\x87, nadomestil pa ga je Damir Lipo\xc5\xa1ek. Turneja je svoj vrhunec do\xc5\xbeivela 17. oktobra 1989 na Trgu bana Jela\xc4\x8di\xc4\x87a (takrat Trg Republike), kjer se je koncerta skupine udele\xc5\xbeilo ve\xc4\x8d kot 250.000 ljudi. Koncert bi moral biti prepovedan, ker je \xc5\xa1tevilo ljudi preseglo vsa pri\xc4\x8dakovanja. Policija je 20 minut pred za\xc4\x8detkom koncerta hotela izklopiti elektriko, vendar zaradi hude gne\xc4\x8de tega ni mogla storiti. Do Jasenka Houre je takrat pri\xc5\xa1el in\xc5\xa1pektor in mu dejal naj pove ob\xc4\x8dinstvu da koncerta ne bo. Houra je takrat in\xc5\xa1pektorju samo odvrnil: "Recite im to vi!" Skupina je turnejo zaklju\xc4\x8dila z izdajo albuma v \xc5\xbeivo Sve je lako kad si mlad - live, ki je leta 1989 iz\xc5\xa1el pri zalo\xc5\xbebi Suzy in vsebuje posnetke s koncerta v Domu sportova, novembra 1988 in z nastopa na koncertu Zagreb rock Force, decembra 1988._NEWLINE_Leta 1990 je skupina izdala protivojni in s \xc4\x8dustvi nabit album Devedeseta, ki je iz\xc5\xa1el pri zalo\xc5\xbebi Suzy. Producent albuma je bil Mate Do\xc5\xa1en, spremljevalna vokalista pa sta bila Davorin Bogovi\xc4\x87 in Vesna Do\xc5\xa1en. Zasedbi se je priklju\xc4\x8dil novi klaviaturist Mladen Ro\xc5\xa1ko. Med Domovinsko vojno je zasedba koncertirala po tujini, nov studijski album pa je izdala leta 1993._NEWLINE_Album Lupi petama,.... je skupina posnela skupaj z novim klaviaturistom Fedorjem Boi\xc4\x87em (nekdanji \xc4\x8dlan zasedbe ITD band). Skupina je z novim albumom obujala spomine na vojno in na mnoge \xc5\xbertve, posebej s skladbo "Lupi petama i reci evo sve za Hrvatsku". Poleg te skladbe so na albumu iz\xc5\xa1le \xc5\xa1e uspe\xc5\xa1ne skladbe "Pet dana ratujem, subotom se zaljubljujem", "Ki\xc5\xa1e jesenje" in "Uzalud Vam trud svira\xc4\x8di", ki so jo posneli skupaj s tambura\xc5\xa1ko skupino Tena iz Vinkovcev. Album je leta 1994 prejel nagrado Porin za album leta. Turneja skupine je potekala po Severni Ameriki in Evropi, kon\xc4\x8dala pa se je 27. decembra 1994 s koncertom na zagreb\xc5\xa1ki tr\xc5\xbenici Dolac, ki se ga je udele\xc5\xbeilo ve\xc4\x8d kot 70.000 obo\xc5\xbeevalcev. Koncert je bil posnet pod imenom Bo\xc5\xbei\xc4\x87ni koncert, izdala pa ga je glasbena zalo\xc5\xbeba Crno bijeli svijet._NEWLINE_Leta 1996 je skupina izdala studijski album S vremena na vrijeme, ki je iz\xc5\xa1el pri zalo\xc5\xbebi Croatia Records. Album je bil zmiksan v Londonu, pri snemanju pa je kot gost sodeloval nekdanji bobnar skupine Simple Minds, Mell Gaynor. Album je leta 1998 prejel nagrado Porin za najbolj\xc5\xa1i rock album. Za 20. obletnico ustanovitve skupine je skupina izvedla koncert v Koncertni dvorani Vatroslava Lisinskega, kjer so sodelovali simfoni\xc4\x8dni orkester in \xc5\xa1tevilni glasbeni gostje s hrva\xc5\xa1ke glasbene scene. Koncert je bil posnet in izdan pod imenom 20 godina._NEWLINE_Album Dani ponosa i slave je iz\xc5\xa1el leta 1998 pri zalo\xc5\xbebi Croatia Records. Dani ponosa i slave govori o starih ljubeznih, pretekli mladosti in odra\xc5\xa1\xc4\x8danju. Album je leta 1999 prejel nagrado Porin za najbolj\xc5\xa1i rock album. Po izdaji albuma se je skupina za dolo\xc4\x8den \xc4\x8das umaknila s hrva\xc5\xa1ke glasbene scene. Leta 2001 je skupina izdala box set s \xc5\xa1tirimi zgo\xc5\xa1\xc4\x8denkami pod imenom Sve je lako kad si mlad \'77-\'99, na katerem se nahaja zgodovina zasedbe in njihove dotedanje uspe\xc5\xa1nice. V tem \xc4\x8dasu sta skupino zapustila Damir Lipo\xc5\xa1ek in Fedor Boi\xc4\x87, nadomestila pa sta ju Zlatko Bebek in Jurica Leikauff._NEWLINE_21. junija 2003 je skupina izdala album Radio Dubrava, ki je iz\xc5\xa1el pri glasbeni zalo\xc5\xbebi Dallas Records. Naslovna skladba \xc2\xbbPrevi\xc5\xa1e suza u mom pivu\xc2\xab\xc2\xa0je postala velik hit, skupina pa se je zatem odpravila na zelo uspe\xc5\xa1no turnejo._NEWLINE_Leta 2004 je skupina od\xc5\xa1la na turnejo skupaj s hrva\xc5\xa1kim glasbenikom Miroslavom \xc5\xa0korjem, ki jo je zaklju\xc4\x8dila s koncertom v zagreb\xc5\xa1kem Domu sportova, na katerem je Houra najavil izid novega albuma._NEWLINE_11. novembra 2005 je skupina pri zalo\xc5\xbebi Dallas Records izdala album Moj dom je Hrvatska. Tematika skladb je predvsem socialna, ki variirajo od rock skladb pa do ljubezenskih balad. Naslovna skladba albuma je bila predvajana v reklami za Svetovno prvenstvo v nogometu 2006._NEWLINE_Trinajsti album skupine je iz\xc5\xa1el oktobra 2008 pod imenom Tajno ime pri zalo\xc5\xbebi Croatia Records. Skladbe zaznamuje trd kitarski zvok in besedila o ljubezni in nostalgiji 80. let prej\xc5\xa1njega stoletja. Album je iz\xc5\xa1el na zgo\xc5\xa1\xc4\x8denki, dosegljiv pa je tudi na dvojni LP plo\xc5\xa1\xc4\x8di._NEWLINE_Za\xc4\x8detek leta 2009 je skupina izvedla spektakularni koncert ob 30. letnici svojega delovanja in ob otvoritvi zagreb\xc5\xa1ke Arene. Koncerta se je udele\xc5\xbeilo ve\xc4\x8d kot 20.000 ljudi. Skupina je istega leta izdala dvojno zgo\xc5\xa1\xc4\x8denko in DVD XXX godina._NEWLINE_Leta 2010 je skupina izdala singl "Mo\xc5\xbeda dogodine", s katerim je skupina najavila nov studijski album. Kmalu je iz\xc5\xa1el \xc5\xa1e en singl "Iza mojih prozora". 2012 je nato iz\xc5\xa1el album Mo\xc5\xbeda dogodine. S tem albumom se je skupina vrnila k svojemu staremu zvoku iz 90. let.'